ΚΑΝΟΝΙΣΜΟΣ ΛΕΙΤΟΥΡΓΙΑΣ ΔΙΟΙΚΗΤΙΚΟΥ ΣΥΜΒΟΥΛΙΟΥ

Ιούλιος 2021

**Πίνακας επικαιροποιήσεων**

|  |  |  |
| --- | --- | --- |
| Έκδοση | Αιτιολογία | Ημερομηνία ισχύος |
| 1 | Αρχική έκδοση | Αύγουστος 2015 |
| 1η | Αναθεώρηση κυρίως λόγω τροποποίησης του Καταστατικού της Εταιρείας | Σεπτέμβριος 2018 |
| 2η | Αναθεώρηση λόγω εφαρμογής των διατάξεων του Ν. 4706/2020 και του Ελληνικού Κώδικα Εταιρικής Διακυβέρνησης (Ιούνιος 2021) | Ιούλιος 2021 |

Περιεχόμενα

[1 Εισαγωγή 4](#_Toc73199705)

[2 Ρόλος και εξουσία του Δ.Σ. 4](#_Toc73199706)

[3 Συγκρότηση και Θητεία Δ.Σ.. 5](#_Toc73199707)

[3.1 Σύνθεση Δ.Σ. - Ιδιότητες των Μελών Δ.Σ. 7](#_Toc73199708)

[3.2 Εκλογή Προέδρου, Αντιπροέδρου και Διευθύνοντος Συμβούλου 9](#_Toc73199709)

[4 Επιτροπές Δ.Σ. και ο ρόλος τους 10](#_Toc73199710)

[5 Αρμοδιότητες, Υποχρεώσεις και Δικαιώματα Δ.Σ. 11](#_Toc73199711)

[5.1 Αρμοδιότητες Προέδρου Δ.Σ. 13](#_Toc73199712)

[5.2 Αρμοδιότητες Διευθύνοντος Συμβούλου 13](#_Toc73199713)

[5.3 Υποχρέωση πίστης μελών Δ.Σ. 14](#_Toc73199714)

[5.4 Υποχρέωση συμμόρφωσης μελών ΔΣ 14](#_Toc73199715)

[5.5 Υποχρέωση συμμετοχής στις συνεδριάσεις 14](#_Toc73199716)

[5.6 Υποχρέωση περιορισμού άλλων επαγγελματικών δεσμεύσεων 14](#_Toc73199717)

[5.7 Δικαιώματα μελών Δ.Σ. 15](#_Toc73199718)

[5.8 Ευθύνη μελών Δ.Σ. 15](#_Toc73199719)

[6 Γραμματέας του Διοικητικού Συμβουλίου 16](#_Toc73199720)

[7 Υποχρεώσεις Δ.Σ. σχετικά με τη λειτουργία του 16](#_Toc73199721)

[8 Αμοιβές Δ.Σ. 17](#_Toc73199722)

[9 Λειτουργία Δ.Σ. 17](#_Toc73199723)

[9.1 Τόπος διεξαγωγής Συνεδριάσεων 17](#_Toc73199724)

[9.2 Διατάξεις Σύγκλησης Δ.Σ. 17](#_Toc73199725)

[9.3 Καθορισμός θεμάτων ημερήσιας διάταξης 18](#_Toc73199726)

[9.4 Συνεδρίαση Δ.Σ. 19](#_Toc73199727)

[9.5 Απαρτία, Πλειοψηφία και Αποφάσεις Δ.Σ. 19](#_Toc73199728)

[9.6 Πρακτικά Δ.Σ. 19](#_Toc73199729)

[10 Αξιολόγηση Μελών Δ.Σ. και Προέδρου 20](#_Toc73199730)

[11 Ισχύς κανονισμού 21](#_Toc73199731)

# ****Εισαγωγή****

Ο Κανονισμός αυτός περιλαμβάνει ρυθμίσεις σχετικά με την εξουσία, τις αρμοδιότητες, τις υποχρεώσεις, τις ευθύνες, τις αρχές λειτουργίας και τους κανόνες συμπεριφοράς των μελών του Διοικητικού Συμβουλίου (εφεξής «Δ.Σ.») της Εταιρείας «LAMDA DEVELOPMENT ΑΝΩΝΥΜΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΑΞΙΟΠΟΙΗΣΗΣ ΑΚΙΝΗΤΩΝ» (εφεξής «η Εταιρεία»), έχοντας ως βάση αναφοράς τους Ν. 4548/2018 «Νέος Νόμος Περί Ανωνύμων Εταιρειών» και Ν. 4706/2020, καθώς και το ισχύον Καταστατικό, τον Εσωτερικό Κανονισμό Λειτουργίας και τον Ελληνικό Κώδικα Εταιρικής Διακυβέρνησης (Ιούνιος 2021), που έχει υιοθετήσει και εφαρμόζει η Εταιρεία εξαιρουμένων των ακόλουθων διατάξεων, με τις οποίες προτίθεται να συμμορφωθεί το αργότερο εντός του επόμενου έτους από την έναρξη ισχύος των άρθρων 1 έως 24 του Ν. 4706/2020: 1.13, 2.2.17, 2.2.18, 2.2.21, 2.2.22 και 2.4.13.

# Ρόλος και εξουσία του Δ.Σ.

Το Δ.Σ. είναι το αρμόδιο όργανο να αποφασίζει για όλα τα θέματα, που αφορούν την εκπροσώπηση, τη διοίκηση, τη διαχείριση και γενικά την επιδίωξη της πραγμάτωσης του σκοπού της Εταιρείας.

Το Δ.Σ. στην άσκηση των καθηκόντων του έχει ευρεία εξουσία, που δεν περιορίζεται παρά μόνο από τις πράξεις ή αποφάσεις που ανήκουν στην αρμοδιότητα της Γενικής Συνέλευσης. Ενδεικτικά και όχι περιοριστικά, το Δ.Σ. συγκαλεί τις Γενικές Συνελεύσεις των μετόχων, τακτικές ή έκτακτες, ρυθμίζει τα θέματα ημερήσιας διάταξης, καταρτίζει τις ετήσιες χρηματοοικονομικές καταστάσεις και ετήσιες εκθέσεις σύμφωνα με τις εκάστοτε ισχύουσες διατάξεις του Ν. 4548/2018 και τις υποβάλει στην Τακτική Γενική Συνέλευση προς έγκριση, προτείνοντας ταυτόχρονα τις αποσβέσεις που πρέπει να γίνουν στα έξοδα εγκαταστάσεως, τις αναγκαίες κρατήσεις για το τακτικό αποθεματικό, εξασφαλίζει ότι οι ετήσιες χρηματοοικονομικές καταστάσεις, η ετήσια έκθεση διαχείρισης και η δήλωση εταιρικής διακυβέρνησης, οι ενοποιημένες χρηματοοικονομικές καταστάσεις, οι ενοποιημένες εκθέσεις διαχείρισης και η τυχόν ενοποιημένη δήλωση εταιρικής διακυβέρνησης, καθώς και η έκθεση αποδοχών του άρθρου 112 του Ν. 4548/2018 συντάσσονται και δημοσιεύονται σύμφωνα με τις διατάξεις της νομοθεσίας, προτείνει τα μερίσματα που θα διανεμηθούν, καθορίζει τις εγκαταστάσεις και τις εργασίες της Εταιρείας, τις γενικές δαπάνες, προσλαμβάνει και παύει το προσωπικό, τηρεί τα Πρακτικά των συνεδριάσεων, συνομολογεί συμβάσεις κ.λπ, επιμελείται την πραγματοποίηση της δημοσιότητας που προβλέπεται από τα άρθρα 12 και 13 του Ν. 4548/2018 ως ισχύει. Πάντως οι αρμοδιότητες του Δ.Σ. τελούν με την επιφύλαξη των άρθρων 19 και 99 έως 101 του Ν. 4548/2018 ως ισχύει.

Το Δ.Σ. μπορεί να αναθέτει τις εξουσίες της διαχείρισης και εκπροσώπησης της Εταιρείας σε ένα η περισσότερα πρόσωπα, Μέλη του ή μη, καθορίζοντας συγχρόνως και την έκταση της εν λόγω ανάθεσης, καθώς και το δικαίωμα αυτών να αναθέτουν περαιτέρω την άσκηση των εξουσιών που τους ανατέθηκαν ή μέρους τούτων σε άλλα Μέλη του Δ.Σ. ή τρίτους. Η ανάθεση αυτή μπορεί να γίνεται γενικά για αόριστο ή για ορισμένο χρονικό διάστημα ή ειδικά για ορισμένες πράξεις.

Το Δ.Σ. έχει επίσης την αρμοδιότητα να αποφασίζει για την έκδοση ομολογιακών δανείων, πλην αυτών για τα οποία αρμόδια είναι η Γενική Συνέλευση σύμφωνα με τα άρθρα 71 και 72 του Ν 4548/2018. Όσον αφορά σε ομολογιακά δάνεια μετατρέψιμα σε μετοχές, το Δ.Σ. μπορεί να αποφασίζει την έκδοσή τους, κατόπιν εξουσιοδότησης από τη Γενική Συνέλευση, σύμφωνα με το άρθρο 24 του Ν 4548/2018.

# Συγκρότηση και Θητεία Δ.Σ.

Η συγκρότηση του Δ.Σ. σε σώμα πραγματοποιείται στην πρώτη συνεδρίασή του μετά από κάθε εκλογή των μελών του από τη Γενική Συνέλευση ή όταν κενωθεί η θέση του Προέδρου, του Διευθύνοντος Συμβούλου και του Αντιπροέδρου του Δ.Σ..

Σύμφωνα με το άρθρο 10 του Καταστατικού της Εταιρείας:

*α. Ορισμοί:*

Ως «Μέτοχος Μειοψηφίας» νοείται το νομικό πρόσωπο «VOXCOVE HOLDINGS LIMITED» και οποιοδήποτε άλλο πρόσωπο υπεισέρχεται στη θέση του νομίμως και άνευ παράβασης σχετικών συμβατικών υποχρεώσεων, αποκτώντας ποσοστό τουλάχιστον 10% του Σχετικού Μετοχικού Κεφαλαίου της Εταιρείας (όπως αυτό ορίζεται στην παράγραφο 12 του άρθρου 10 του Καταστατικού της Εταιρείας).

Ως «Σχετικό Μετοχικό Κεφάλαιο» νοείται το μετοχικό κεφάλαιο της Εταιρείας, όπως αυτό διαμορφώνεται εκάστοτε, εξαιρουμένων των μετοχών οι οποίες εκδίδονται βάσει του εκάστοτε ισχύοντος προγράμματος δικαιωμάτων προαίρεσης αγοράς μετοχών που έχει εγκριθεί από τη Γενική Συνέλευση καθώς και οποιουδήποτε άλλου προγράμματος δικαιωμάτων προαίρεσης αγοράς μετοχών που εγκρίνεται βάσει του άρθρου 113 Ν 4548/2018.

Με το ρήμα «κατέχω», όταν αυτό προσδιορίζει κατοχή μετοχών, νοείται τόσο η άμεση όσο και η δια πληρεξουσίου/εντολοδόχου κατοχή μετοχών.

β. Ειδικότερα:

1. Η Εταιρεία διοικείται από το Δ.Σ., που αποτελείται από πέντε (5) έως δεκαπέντε (15) Μέλη που εκλέγονται από τη Γενική Συνέλευση των μετόχων και είναι δυνατό να είναι μέτοχοι. Τα Μέλη δύνανται να είναι φυσικά ή νομικά πρόσωπα. Σε περίπτωση που ένα νομικό πρόσωπο είναι Μέλος του Δ.Σ., οφείλει να ορίζει φυσικό πρόσωπο για την άσκηση των εξουσιών του νομικού προσώπου ως μέλους του Δ.Σ.. Οι εκλεγόμενοι ως Μέλη του Δ.Σ. δύνανται να επανεκλέγονται. Η Γενική Συνέλευση μπορεί αν κρίνει σκόπιμο να εκλέγει και αναπληρωματικά Μέλη, έως τον αριθμό των εκάστοτε τακτικών Μελών.

1α. Τρεις (3) πλήρεις μέρες πριν από τη συνεδρίαση της Γενικής Συνελεύσεως, η οποία συγκαλείται επί σκοπώ εκλογής νέων μελών Δ.Σ., ο Μέτοχος Μειοψηφίας (όπως αυτός ορίζεται στην παράγραφο 11 του άρθρου 10 του Καταστατικού της Εταιρείας), δύναται να διορίζει για όσο διάστημα κατέχει ποσοστό τουλάχιστον 10% του Σχετικού Μετοχικού Κεφαλαίου της Εταιρείας (όπως αυτό ορίζεται στην παράγραφο 12 του άρθρου 10 του Καταστατικού της Εταιρείας) ένα (1) μέλος του Δ.Σ., σύμφωνα με τις διατυπώσεις του άρθρου 79 του Ν. 4548/2018. Το μέλος αυτό δύναται να ανακληθεί οποτεδήποτε από τον Μέτοχο Μειοψηφίας και να αντικαθίσταται από άλλο μέχρι τη λήξη της θητείας του. Σε περίπτωση που, και για όσο διάστημα, ο Μέτοχος Μειοψηφίας δεν κατέχει ποσοστό τουλάχιστον 10% του Σχετικού Μετοχικού Κεφαλαίου της Εταιρείας, το ανωτέρω διορισθέν πρόσωπο θα χάνει αυτοδικαίως την ιδιότητα του μέλους του Δ.Σ.

1. Η θητεία των Μελών του Δ.Σ. είναι για πέντε (5) χρόνια και παρατείνεται μέχρι την πρώτη Τακτική Γενική Συνέλευση που θα συνέλθει μετά τη λήξη της πενταετίας, όμως δεν μπορεί να υπερβεί συνολικά τα έξι (6) χρόνια.
2. Σε περίπτωση παραίτησης ή θανάτου ή με οποιονδήποτε άλλο τρόπο απώλειας της ιδιότητας Μέλους ή Μελών του Δ.Σ., τα Μέλη που εξέλιπαν αναπληρώνονται από τυχόν εκλεγμένα από τη Γενική Συνέλευση αναπληρωματικά Μέλη σύμφωνα με το άρθρο 10 παράγραφος 1 του Καταστατικού, οι οποίοι καλούνται κατά τη σειρά εκλογής τους.
3. Σε περίπτωση που η αναπλήρωση των ελλειπόντων Μελών δεν είναι εφικτή, είτε διότι δεν έχουν εκλεγεί από τη Γενική Συνέλευση αναπληρωματικά Μέλη, είτε διότι ο αριθμός τους εξαντλήθηκε, το Δ.Σ. μπορεί είτε να εκλέξει συμβούλους σε αντικατάσταση των ελλειπόντων για το υπόλοιπο της θητείας των ελλειπόντων, είτε να συνεχίσει τη διαχείριση και εκπροσώπηση της Εταιρείας από τα υπόλοιπα Μέλη και χωρίς αντικατάσταση των ελλειπόντων Μελών, με την προϋπόθεση ότι ο αριθμός αυτών υπερβαίνει το ήμισυ των Μελών, όπως είχαν πριν την επέλευση των ανωτέρω γεγονότων, ενώ σε κάθε περίπτωση τα Μέλη δεν επιτρέπεται να είναι λιγότερα από τρία.

4α. Η επιλογή μίας εκ των δύο ανωτέρω λύσεων γίνεται από το Δ.Σ. κατά την απόλυτη κρίση του. Το Δ.Σ. Μπορεί να αναπληρώσει κάποιες μόνο από τις κενωθείσες θέσεις, υπό την προϋπόθεση ότι τα Μέλη μετά την μερική αναπλήρωση υπερβαίνουν το ήμισυ του συνολικού αριθμού των μελών πριν από την κένωση της θέσης ή θέσεων. Η δυνατότητα του Δ.Σ. για εκλογή συμβούλων σε αντικατάσταση των ελλειπόντων σύμφωνα με την προηγούμενη παράγραφο δεν αφορά στην αντικατάσταση των συμβούλων που έχουν διοριστεί στο Δ.Σ., σύμφωνα με την παράγραφο 1α ανωτέρω. Για την αντικατάσταση των συμβούλων αυτών αποφασίζει αποκλειστικώς ο Μέτοχος Μειοψηφίας, σύμφωνα με την παράγραφο 1α ανωτέρω.

4β. Η δυνατότητα του Δ.Σ. για συνέχιση της διαχείρισης και εκπροσώπησης της Εταιρείας από τα υπόλοιπα Μέλη και χωρίς αντικατάσταση των ελλειπόντων Μελών δεν εμποδίζει σε καμία περίπτωση τους μετόχους που αναφέρονται στην παράγραφο 1α ανωτέρω να ασκήσουν το αποκλειστικό δικαίωμα αντικατάστασης του υπ’ αυτών διορισθέντος ελλείποντος συμβούλου, σύμφωνα με τα όσα ορίζονται στη παράγραφο 4α ανωτέρω.

1. Σε περίπτωση εκλογής αντικαταστατών, η ανωτέρω εκλογή από το Δ.Σ. γίνεται με απόφαση των απομενόντων Μελών, εάν είναι τουλάχιστον τρία (3), και ισχύει για το υπόλοιπο της θητείας του μέλους που αντικαθίσταται. Η απόφαση της εκλογής υποβάλλεται στη δημοσιότητα και ανακοινώνεται από το Δ.Σ. στην αμέσως προσεχή Γενική Συνέλευση, η οποία μπορεί να αντικαταστήσει τους εκλεγέντες, ακόμη και αν δεν έχει αναγραφεί σχετικό θέμα στην ημερήσια διάταξη. Η δυνατότητα της Γενικής Συνέλευσης του προηγούμενου εδαφίου προς εκλογή οριστικών συμβούλων στη θέση των σύμφωνα με την παράγραφο 4 ανωτέρω εκλεγέντων συμβούλων δεν ισχύει αναφορικά με τους συμβούλους που έχουν διοριστεί από τον μέτοχο που αναφέρονται στην παράγραφο 1α ανωτέρω, σύμφωνα με το αποκλειστικό δικαίωμα αντικατάστασης που αυτοί φέρουν κατά τις παραγράφους 4α και 4β ανωτέρω.
2. Η εκλογή των συμβούλων σε αντικατάσταση των ελλειπόντων είναι υποχρεωτική όταν ο αριθμός των απομενόντων συμβούλων δεν υπερβαίνει το ήμισυ των Μελών του Δ.Σ., όπως είχαν πριν από την κένωση μίας ή περισσότερων θέσεων συμβούλων. Η αντικατάσταση ελλείποντος Συμβούλου που είχε διοριστεί σύμφωνα με την παράγραφο 1α ανωτέρω λαμβάνει χώρα υποχρεωτικά με διορισμό Συμβούλου σύμφωνα με τις παραγράφους 4 και 5 ανωτέρω.
3. Σε περίπτωση παραίτησης, θανάτου ή με οποιονδήποτε άλλο τρόπο απώλειας της ιδιότητας Μέλους ή Μελών του Δ.Σ., τα υπόλοιπα Μέλη μπορούν να συνεχίσουν τη διαχείριση και την εκπροσώπηση της Εταιρείας, χωρίς την αντικατάσταση των ελλειπόντων Μελών, με την προϋπόθεση ότι ο αριθμός αυτών υπερβαίνει το ήμισυ των Μελών, όπως είχαν πριν από την επέλευση των ανωτέρω γεγονότων. Σε κάθε περίπτωση τα Μέλη αυτά δεν επιτρέπεται να είναι λιγότερα των τριών (3).
4. Σε κάθε περίπτωση, τα απομένοντα Μέλη του Δ.Σ., ανεξάρτητα από τον αριθμό τους, μπορούν να προβούν σε σύγκληση Γενικής Συνέλευσης με αποκλειστικό σκοπό την εκλογή του νέου Δ.Σ. Στην περίπτωση αυτή, οι μέτοχοι που ορίζονται στην παράγραφο 1α ανωτέρω, ασκούν κανονικώς το υπό τις εν λόγω παραγράφους δικαίωμά τους προ της Γενικής Συνελεύσεως.

## Σύνθεση Δ.Σ. - Ιδιότητες των Μελών Δ.Σ.

Το Διοικητικό Συμβούλιο αποτελείται από εκτελεστικά, μη εκτελεστικά και ανεξάρτητα μη εκτελεστικά μέλη. Η ιδιότητα των μελών του Δ.Σ. ως εκτελεστικών ή μη, ορίζεται από το Δ.Σ.. Τα ανεξάρτητα μη εκτελεστικά μέλη εκλέγονται από τη Γενική Συνέλευση.

Τα εκτελεστικά μέλη του Δ.Σ. είναι τα μέλη του Δ.Σ. της Εταιρείας, που έχουν εκτελεστικές αρμοδιότητες όσον αφορά τη διαχείριση της Εταιρείας, στο πλαίσιο των καθηκόντων που τους ανατίθενται.

Σε καταστάσεις κρίσεων ή κινδύνων, καθώς και όταν επιβάλλεται από τις συνθήκες να ληφθούν μέτρα τα οποία αναμένεται ευλόγως να επηρεάσουν σημαντικά την Εταιρεία, ή αποφάσεις σχετικά με την εξέλιξη της επιχειρηματικής δραστηριότητας και τους κινδύνους που αναλαμβάνονται, οι οποίες δύναται να επηρεάσουν τη χρηματοοικονομική κατάσταση της Εταιρείας, τα εκτελεστικά μέλη ενημερώνουν αμελλητί εγγράφως το Δ.Σ., είτε από κοινού είτε χωριστά, υποβάλλοντας σχετική έκθεση με τις εκτιμήσεις και τις προτάσεις τους.

Τα μη εκτελεστικά μέλη του Δ.Σ. είναι τα μέλη του Δ.Σ. της Εταιρείας, που δεν έχουν εκτελεστικές αρμοδιότητες στη διαχείριση της Εταιρείας στο πλαίσιο των καθηκόντων που τους ανατίθενται, πέραν των γενικών καθηκόντων που τους επιφυλάσσει η ιδιότητά τους ως μελών του Διοικητικού Συμβουλίου και έχουν επιφορτισθεί με τον ρόλο της συστηματικής επίβλεψης και παρακολούθησης της λήψης αποφάσεων από τη διοίκηση.

Τα μη εκτελεστικά μέλη του Δ.Σ., συμπεριλαμβανομένων των ανεξάρτητων μη εκτελεστικών μελών, έχουν, ιδίως, τις ακόλουθες υποχρεώσεις:

α) Παρακολουθούν και εξετάζουν τη στρατηγική της Εταιρείας και την υλοποίησή της, καθώς και την επίτευξη των στόχων της.

β) Διασφαλίζουν την αποτελεσματική εποπτεία των εκτελεστικών μελών, συμπεριλαμβανομένης της παρακολούθησης και του ελέγχου των επιδόσεών τους.

γ) Εξετάζουν και εκφράζουν απόψεις σχετικά με τις προτάσεις που υποβάλλουν τα εκτελεστικά μέλη, βάσει υφιστάμενων πληροφοριών.

δ) Μεριμνούν για την ενημέρωσή τους αναφορικά με τις αξίες, τον στρατηγικό σχεδιασμό και το επιχειρηματικό σχέδιο της Εταιρείας, τις ευκαιρίες και τους κινδύνους σε σχέση με την καθορισμένη στρατηγική, καθώς και τα σχετικά μέτρα που έχουν ληφθεί για την αντιμετώπισή τους , την πολιτική και τις διαδικασίες για τον εντοπισμό, την αποφυγή και την αντιμετώπιση των συγκρούσεων συμφερόντων, τους οικονομικούς και ανθρώπινους πόρους της Εταιρείας και το Σύστημα Εσωτερικού Ελέγχου.

Τα ανεξάρτητα μη εκτελεστικά μέλη του Δ.Σ. είναι τα μη εκτελεστικά μέλη του Δ.Σ. της Εταιρείας, που κατά τον ορισμό ή την εκλογή τους και καθ’ όλη τη διάρκεια της θητείας τους πληρούν τα κριτήρια ανεξαρτησίας που προβλέπονται στο άρθρο 9 του Ν. 4706/2020 περί εταιρικής διακυβέρνησης.

Ο αριθμός των ανεξάρτητων μη εκτελεστικών μελών του Δ.Σ. δεν πρέπει να είναι μικρότερος του 1/3 του συνολικού αριθμού των μελών του και, πάντως, δεν είναι λιγότερα από δύο (2), ενώ σε περίπτωση που προκύψει κλάσμα, στρογγυλοποιείται στον αμέσως επόμενο ακέραιο αριθμό.

Τα ανεξάρτητα μη εκτελεστικά μέλη του Δ.Σ.:

* Κατά τον ορισμό τους και τη διάρκεια της θητείας τους δεν επιτρέπεται να κατέχουν άμεσα ή έμμεσα ποσοστό δικαιωμάτων ψήφου μεγαλύτερο του 0,5% του μετοχικού κεφαλαίου της Εταιρείας και πρέπει να είναι απαλλαγμένα από οικονομικές, επιχειρηματικές, οικογενειακές ή άλλου είδους σχέσεις εξάρτησης, οι οποίες μπορεί να επηρεάσουν τις αποφάσεις τους και την ανεξάρτητη και αντικειμενική κρίση τους όπως ορίζεται από το άρθρο 9 του Ν. 4706/2020.
* Το Δ.Σ. λαμβάνει όλα τα αναγκαία μέτρα για τη διασφάλιση της συμμόρφωσης με τις προαναφερόμενες νομοθετικές διατάξεις. Η πλήρωση των προϋποθέσεων για το χαρακτηρισμό ενός μέλους Δ.Σ. ως ανεξάρτητου μέλους επανεξετάζεται από το Δ.Σ. σε ετήσια τουλάχιστον βάση ανά οικονομικό έτος και πάντως πριν από τη δημοσιοποίηση της ετήσιας οικονομικής έκθεσης, στην οποία και συμπεριλαμβάνεται σχετική διατύπωση. Σε περίπτωση που κατά τον έλεγχο της πλήρωσης των ανωτέρω προϋποθέσεων ή σε περίπτωση που οποιαδήποτε στιγμή διαπιστωθεί ότι οι προϋποθέσεις έπαψαν να συντρέχουν στο πρόσωπο του ανεξάρτητου μη εκτελεστικού μέλους, το Δ.Σ. προβαίνει στις δέουσες ενέργειες αντικατάστασής του.
* Σε περίπτωση παραίτησης ή θανάτου ή με οποιονδήποτε άλλον τρόπο απώλειας της ιδιότητας ανεξάρτητου μη εκτελεστικού μέλους, που έχει ως συνέπεια ο αριθμός των ανεξαρτήτων μη εκτελεστικών μελών να υπολείπεται του ελάχιστου εκ του νόμου απαιτούμενου αριθμού, το Δ.Σ. ορίζει ως ανεξάρτητο μη εκτελεστικό μέλος μέχρι την επόμενη γενική συνέλευση, είτε αναπληρωματικό μέλος, σε περίπτωση που υφίσταται βάσει του άρθρου 81 του ν. 4548/2018, είτε νέο μέλος που εκλέγει σε αντικατάσταση, εφόσον πληρούνται τα κριτήρια μη ύπαρξη σχέσης εξάρτησης. Όπου με απόφαση του αρμοδίου οργάνου της Εταιρείας προβλέπεται αριθμός ανεξαρτήτων μη εκτελεστικών μελών μεγαλύτερος του προβλεπομένου, και, μετά από την αντικατάσταση, ο αριθμός των ανεξάρτητων μη εκτελεστικών μελών του Δ.Σ. υπολείπεται του προβλεπομένου ως άνω αριθμού, αναρτάται σχετική ανακοίνωση στην ιστοσελίδα της Εταιρείας, η οποία και διατηρείται αναρτημένη μέχρι την αμέσως επόμενη γενική συνέλευση.
* Τα ανεξάρτητα μη εκτελεστικά μέλη υποβάλλουν, από κοινού ή το καθένα χωριστά, αναφορές και εκθέσεις προς την τακτική ή έκτακτη γενική συνέλευση της Εταιρείας, ανεξάρτητα από τις εκθέσεις που υποβάλλει το Δ.Σ..

Στις συνεδριάσεις του Δ.Σ. που έχουν ως θέμα την κατάρτιση των οικονομικών καταστάσεων της Εταιρείας, ή η ημερήσια διάταξη των οποίων περιλαμβάνει θέματα για την έγκριση των οποίων προβλέπεται η λήψη απόφασης από τη γενική συνέλευση με αυξημένη απαρτία και πλειοψηφία, σύμφωνα με τον ν. 4548/2018, το Δ.Σ. βρίσκεται σε απαρτία, όταν συμμετέχουν αυτοπροσώπως ή αντιπροσωπεύονται όλα τα μέλη του Διοικητικού Συμβουλίου.

Σε περίπτωση αναιτιολόγητης απουσίας ανεξάρτητου μέλους σε δύο (2) τουλάχιστον συνεχόμενες συνεδριάσεις του Δ.Σ., το μέλος αυτό λογίζεται ως παραιτηθέν. Η παραίτηση αυτή διαπιστώνεται με απόφαση του Δ.Σ., το οποίο προβαίνει στην αντικατάσταση του μέλους, σύμφωνα με την διαδικασία της παρ. 4 του άρθρου 9 του Ν 4706/2020.

Η Εταιρεία υποβάλλει στην Επιτροπή Κεφαλαιαγοράς τα πρακτικά της συνεδρίασης του Δ.Σ. ή της γενικής συνέλευσης, που έχει ως θέμα τη συγκρότηση ή τη θητεία των μελών του Δ.Σ., εντός είκοσι (20) ημερών από το πέρας αυτής.

Η Εταιρεία διαθέτει πολιτική καταλληλότητας των μελών του Δ.Σ., σύμφωνα με τις απαιτήσεις του θεσμικού και εποπτικού πλαισίου.

## Εκλογή Προέδρου, Αντιπροέδρου και Διευθύνοντος Συμβούλου

Το Δ.Σ. εκλέγει μεταξύ των μελών του για το χρόνο θητείας του, τον Πρόεδρο, τον Αντιπρόεδρο και το Διευθύνοντα Σύμβουλο της Εταιρείας. Το Διοικητικό Συμβούλιο μπορεί να εκλέγει έναν ή περισσότερους Αντιπροέδρους ή/και έναν ή περισσότερους Διευθύνοντες Συμβούλους από τα Μέλη του και μόνο, καθορίζοντας συγχρόνως τις αρμοδιότητές τους.Η ιδιότητα του Διευθύνοντος Συμβούλου και του Προέδρου ή του Αντιπροέδρου μπορεί να συμπίπτει στο αυτό πρόσωπο.

Ο Πρόεδρος του Δ.Σ. είναι μη εκτελεστικό μέλος. Σε περίπτωση που το Δ.Σ., κατά παρέκκλιση διορίσει ως Πρόεδρο ένα εκ των εκτελεστικών μελών του Δ.Σ., διορίζει υποχρεωτικά αντιπρόεδρο εκ των μη εκτελεστικών μελών.

Όταν ο Πρόεδρος απουσιάζει ή κωλύεται στην άσκηση των καθηκόντων του, τον αναπληρώνει ο αναπληρωτής του. Εάν έχει εκλεγεί Αντιπρόεδρος, ο Αντιπρόεδρος είναι ο αναπληρωτής του Προέδρου, σε περίπτωση δε που υπάρχουν περισσότεροι Αντιπρόεδροι, κατά τη σειρά της εκλογής τους. Εάν ο Αναπληρωτής κωλύεται ή εάν δεν υπάρχει και δεν έχει οριστεί άλλο Μέλος να αναπληρώνει τον Πρόεδρο, τον Πρόεδρο αναπληρώνει το αρχαιότερο Μέλος του Δ.Σ. . Όταν ένα μέλος του Προεδρείου αποχωρήσει για οποιοδήποτε λόγο, το Δ.Σ. εκλέγει αντικαταστάτη του στην πρώτη συνεδρίασή του μετά την αποχώρηση. Ως χρόνος υπηρεσίας του νεοεκλεγέντος μέλους του Προεδρείου λογίζεται ο υπόλοιπος χρόνος του Συμβούλου, που αντικατέστησε.

Ο Διευθύνων Σύμβουλος, σε περίπτωση απουσίας του ή κωλύματός του για χρονικό διάστημα άνω του ενός μηνός, αναπληρώνεται από πρόσωπο, που ορίζεται με ειδική απόφαση του Δ.Σ.. Αν η σχέση του Διευθύνοντος Συμβούλου με την Εταιρεία διακοπεί για οποιοδήποτε λόγο, το Δ.Σ. της Εταιρείας αποφασίζει για την αναπλήρωσή του μέχρι την επιλογή αντικαταστάτη.

# Επιτροπές Δ.Σ. και ο ρόλος τους

Το Δ.Σ., προκειμένου να διευκολυνθεί στην εκπλήρωση των καθηκόντων του, έχει συστήσει τις ακόλουθες Επιτροπές:

* **Επιτροπή Ελέγχου:** αποσκοπεί στην υποβοήθηση του Δ.Σ. της Εταιρείας στα καθήκοντά του σχετικά με τη χρηματοοικονομική πληροφόρηση, τα Συστήματα Εσωτερικού Ελέγχου (ΣΕΕ) και Εταιρικής Διακυβέρνησης (ΣΕΔ), τον τακτικό έλεγχο καθώς και την ασφάλεια των πληροφοριών και πληροφοριακών συστημάτων. Ειδικότερα:
  1. αποτελεί το μέσο επικοινωνίας του Δ.Σ., της Υπηρεσίας Εσωτερικού Ελέγχου, των ορκωτών ελεγκτών λογιστών και των Διευθυντικών Στελεχών της Εταιρείας σε ό,τι αφορά το έργο που της έχει ανατεθεί, και
  2. συνδράμει το Δ.Σ. στην εκπλήρωση των καθηκόντων του σχετικά με α) την ορθή εφαρμογή των λογιστικών αρχών και της διαδικασίας σύνταξης της χρηματοοικονομικής πληροφόρησης, β) τη διασφάλιση της επαρκούς και αποτελεσματικής λειτουργίας του Συστήματος Εσωτερικού Ελέγχου, δηλαδή του συνόλου των εσωτερικών ελεγκτικών μηχανισμών και διαδικασιών συμπεριλαμβανομένης της διαχείρισης κινδύνων, του εσωτερικού ελέγχου και της κανονιστικής συμμόρφωσης καθώς και του Συστήματος Εταιρικής Διακυβέρνησης, δηλαδή των άρθρων 1-24 του Ν.4706/2020 γ) την εποπτεία του τακτικού ελέγχου, δ) την εποπτεία της ασφάλειας των πληροφοριών και πληροφοριακών συστημάτων της Εταιρείας. και ε) της ενημέρωσης του επενδυτικού κοινού για την πολιτική βιώσιμης ανάπτυξης, που ακολουθεί η Εταιρεία.
* **Επιτροπή Αποδοχών & Ορισμού Υποψηφίων:**  αποσκοπεί στην υποβοήθηση του Δ.Σ., σε ό,τι αφορά:
  1. τις γενικές αρχές, που διέπουν τη διαχείριση των ανθρωπίνων πόρων της Εταιρείας, ειδικότερα δε την πολιτική αμοιβών, παροχών και κινήτρων για τα μέλη του Δ.Σ., τον Γενικό Διευθυντή ή τον Αναπληρωτή του εφόσον υφίσταται στην οργάνωση, καθώς και τα ανώτατα διοικητικά στελέχη σύμφωνα με τις συνθήκες της αγοράς και της οικονομίας γενικότερα, καθώς και
  2. την ενδυνάμωση των διοικητικών κέντρων της Εταιρείας, όσο και την εξασφάλιση της αποτελεσματικής διοίκησης της Εταιρείας εντοπίζοντας, παρουσιάζοντας και υποδεικνύοντας τα κατάλληλα υποψήφια πρόσωπα για την πλήρωση θέσεων του Δ.Σ. και των ανώτατων διοικητικών στελεχών . Ειδικότερα, για την επιλογή των υποψηφίων μελών του Δ.Σ., η Επιτροπή λαμβάνει υπόψη της, τους παράγοντες και τα κριτήρια που καθορίζει η Εταιρεία, σύμφωνα με την Πολιτική Καταλληλότητας που υιοθετεί.

Οι ανωτέρω Επιτροπές λειτουργούν σύμφωνα με αναλυτικούς κανονισμούς λειτουργίας.

# Αρμοδιότητες, Υποχρεώσεις και Δικαιώματα Δ.Σ.

Οι κύριες, μη εκχωρητέες, αρμοδιότητες του Δ.Σ. ενδεικτικά περιλαμβάνουν:

* Τον καθορισμό των αξιών και του στρατηγικού προσανατολισμού της εταιρείας, καθώς και τη διαρκή παρακολούθηση της τήρησης τους. Παράλληλα, παραμένει υπεύθυνο για την έγκριση της στρατηγικής και του επιχειρηματικού σχεδίου της Εταιρείας. Το Δ.Σ. επίσης επανεξετάζει τακτικά τις ευκαιρίες και τους κινδύνους της εταιρείας σε σχέση με την καθορισμένη στρατηγική, καθώς και τα σχετικά μέτρα που έχουν ληφθεί. Δύναται να λαμβάνει πληροφορίες από τον Διευθύνοντα Σύμβουλο και τα διευθυντικά στελέχη, καθώς και να ενημερώνεται για την αγορά και για κάθε άλλη εξέλιξη που επηρεάζει την εταιρεία.
* Τη διασφάλιση ότι οι αξίες και ο στρατηγικός προσανατολισμός της εταιρείας ευθυγραμμίζονται με την εταιρική κουλτούρα. Οι αξίες και ο σκοπός της εταιρείας μεταφράζονται και εφαρμόζονται στην πράξη και επηρεάζουν τις πρακτικές, τις πολιτικές και τις συμπεριφορές εντός της Εταιρείας σε όλα τα επίπεδα. Το Δ.Σ. και η ανώτατη διοίκηση θέτουν το πρότυπο των χαρακτηριστικών και των συμπεριφορών που διαμορφώνουν την εταιρική κουλτούρα και αποτελούν παράδειγμα της εφαρμογής της. Παράλληλα χρησιμοποιούν εργαλεία και τεχνικές που στοχεύουν στην ενσωμάτωση της επιθυμητής κουλτούρας στα συστήματα και τις διαδικασίες της Εταιρείας.
* Τον καθορισμό της φύσης και της έκτασης έκθεσης στους κινδύνους της Εταιρείας που προτίθεται να αναλάβει η Εταιρεία στα πλαίσια των μακροπρόθεσμων στρατηγικών στόχων της.
* Τη θέσπιση πολιτικών για την πρόληψη, τον εντοπισμό και την αντιμετώπιση των συγκρούσεων συμφερόντων ανάμεσα στα μέλη του ή σε πρόσωπα στα οποία το Δ.Σ. έχει αναθέσει κάποιες από τις εξουσίες του. Η πολιτική αυτή στηρίζεται σε σαφείς διαδικασίες, οι οποίες να ορίζουν τον τρόπο έγκαιρης και πλήρους γνωστοποίησης στο Δ.Σ. τυχόν συμφερόντων τους σε συναλλαγές μεταξύ συνδεδεμένων μερών ή άλλη ενδεχόμενη σύγκρουση συμφερόντων με την Εταιρεία ή θυγατρικές της. Τα μέτρα και οι διαδικασίες αξιολογούνται και ανανεώνονται για τη διασφάλιση της αποτελεσματικότητάς τους.
* Την παροχή της προσήκουσας έγκρισης, την παρακολούθηση της πορείας υλοποίησης των στρατηγικών κατευθύνσεων και στόχων και τη διασφάλιση της ύπαρξης των αναγκαίων οικονομικών και ανθρώπινων πόρων, καθώς και την ύπαρξη συστήματος ελέγχου.
* Τον ορισμό των αρμοδιοτήτων του Διευθύνοντος Συμβούλου.
* Την έγκριση του ετήσιου προϋπολογισμού και του επιχειρησιακού σχεδίου, καθώς και τη λήψη αποφάσεων για τις μείζονες κεφαλαιουχικές δαπάνες, εξαγορές και εκποιήσεις.
* Την επιλογή και, εφόσον απαιτηθεί, την αντικατάσταση των εκτελεστικών του μελών του Δ.Σ., καθώς και την εποπτεία του σχεδιασμού της διαδοχής τους.
* Τον έλεγχο απόδοσης της ανώτατης διοίκησης και την εναρμόνιση των αμοιβών των ανωτάτων στελεχών με τα μακροπρόθεσμα συμφέροντα της Εταιρείας και των μετόχων της, λαμβάνοντας υπόψη σχετικές εισηγήσεις της Επιτροπής Αποδοχών και Ορισμού Υποψηφίων.
* Τη διασφάλιση της αξιοπιστίας των οικονομικών καταστάσεων και στοιχείων της Εταιρείας, των συστημάτων χρηματοοικονομικής πληροφόρησης και των στοιχείων και πληροφοριών που λαμβάνουν δημοσιότητα, καθώς και τη διασφάλιση της αποτελεσματικότητας των συστημάτων εσωτερικού ελέγχου και διαχείρισης κινδύνων.
* Τη διασφάλιση ύπαρξης αποτελεσματικής διαδικασίας συμμόρφωσης της Εταιρείας με τους σχετικούς νόμους και κανονισμούς.
* Την ευθύνη λήψης σχετικών αποφάσεων και την παρακολούθηση της αποτελεσματικότητας του συστήματος διοίκησης της Εταιρείας, συμπεριλαμβανομένων των διαδικασιών λήψης αποφάσεων και ανάθεσης εξουσιών και καθηκόντων σε άλλα στελέχη.

Επιπλέον το Δ.Σ.:

* Εγκρίνει την ετήσια έκθεση απολογισμού της Εταιρείας και ό,τι άλλο προβλέπεται από τη νομοθεσία της κεφαλαιαγοράς.
* Δεσμεύει και παρακολουθεί την εκτελεστική διοίκηση για θέματα που αφορούν νέες τεχνολογίες και περιβαλλοντικά θέματα.
* Εγκρίνει τις συνεργασίες των θυγατρικών, που αποσκοπούν στην ίδρυση νέων εταιρειών ή κοινοπραξιών στρατηγικής σημασίας με τρίτους φορείς, τις συγχωνεύσεις και τις εξαγορές εταιρειών.
* Αποφασίζει την είσοδο της Εταιρείας σε άλλους τομείς δραστηριότητας.
* Αποφασίζει την εξαγορά / ίδρυση / πώληση θυγατρικών εταιρειών.
* Εγκρίνει τη συμμετοχή για αναπτύξεις / επενδύσεις ή ακόμα και αποεπενδύσεις (disinvestments), συμπεριλαμβανομένων πωλήσεων ακινήτων, άνω των 10 εκ. ευρώ.
* Καθορίζει για κάθε έτος το ανώτατο συνολικό ποσό αναπτύξεων / επενδύσεων.
* Αποφασίζει για τη λήψη ένδικων μέτρων προς όφελος της Εταιρείας.
* Ορίζει και επιβλέπει την υλοποίηση του συστήματος εταιρικής διακυβέρνησης των διατάξεων 1 έως 24 του Ν 4706/2020.
* Διασφαλίζει, ότι οι λειτουργίες που συγκροτούν το Σύστημα Εσωτερικού Ελέγχου και ειδικότερα το σύνολο των εσωτερικών ελεγκτικών μηχανισμών και διαδικασιών, συμπεριλαμβανομένης της διαχείρισης κινδύνων, του εσωτερικού ελέγχου και της κανονιστικής συμμόρφωσης, είναι ανεξάρτητες από τους επιχειρηματικούς τομείς που ελέγχουν και ότι διαθέτουν τους κατάλληλους οικονομικούς και ανθρώπινους πόρους, καθώς και τις εξουσίες για την αποτελεσματική λειτουργία τους, σύμφωνα με όσα επιτάσσει ο ρόλος τους.

## Αρμοδιότητες Προέδρου Δ.Σ.

Οι αρμοδιότητες του Προέδρου, καθορίζονται από τις γενικότερες διατάξεις, όπως κάθε φορά ισχύουν. Ειδικότερα, ο Πρόεδρος:

* Προΐσταται του Δ.Σ., διευθύνει τις συνεδριάσεις και έχει την ευθύνη του καθορισμού των θεμάτων της ημερήσιας διάταξης, της διασφάλισης της καλής οργάνωσης των εργασιών του, αλλά και της αποτελεσματικής διεξαγωγής των συνεδριάσεων του.
* Μεριμνά για την εύρυθμη και αποτελεσματική λειτουργία του Δ.Σ. ως συλλογικού οργάνου, προωθώντας κουλτούρα ανοικτού πνεύματος και εποικοδομητικού διαλόγου κατά τη διεξαγωγή των εργασιών του.
* Φροντίζει, ώστε οι εργασίες του Δ.Σ. να διενεργούνται ομαλά και κάθε μέλος του να είναι σε θέση να επιτελέσει το έργο, που του έχει ανατεθεί, ενώ εξασφαλίζει ότι υπάρχει μια εποικοδομητική σχέση συνεργασίας μεταξύ εκτελεστικών και μη εκτελεστικών ή ανεξάρτητων μελών, καθώς και επαρκής χρόνος για την επίλυση όλων των επιχειρησιακών θεμάτων.
* Εξασφαλίζει ότι το Διοικητικό Συμβούλιο στο σύνολό του έχει ικανοποιητική κατανόηση των απόψεων των μετόχων και μεριμνά για την αποτελεσματική επικοινωνία με τους μετόχους με γνώμονα τη δίκαιη και ισότιμη μεταχείριση των συμφερόντων αυτών και την ανάπτυξη εποικοδομητικού διαλόγου μαζί τους, ώστε να κατανοήσει τις θέσεις τους.
* Επικυρώνει αντίγραφα και αποσπάσματα, τόσο από τα βιβλία πρακτικών (Δ.Σ. και Γ.Σ.) της Εταιρείας, όσο και από οποιοδήποτε άλλο βιβλίο, η τήρηση του οποίου επιβάλλεται από το νόμο.
* Προΐσταται της διαδικασίας αξιολόγησης του Δ.Σ.

Ο Πρόεδρος του Δ.Σ. μπορεί να είναι μέλος της Επιτροπής Αποδοχών και Ορισμού Υποψηφίων, αλλά δεν μπορεί να προεδρεύει αυτής αν δεν είναι ανεξάρτητος. Στην περίπτωση που ο Πρόεδρος του Διοικητικού Συμβουλίου είναι μέλος της Επιτροπής Αποδοχών, δεν μπορεί να συμμετέχει στον καθορισμό της αμοιβής του.

## Αρμοδιότητες Διευθύνοντος Συμβούλου

Ο Διευθύνων Σύμβουλος ασκεί τα διαχειριστικά του καθήκοντα και όσες άλλες αρμοδιότητες ορίζονται ή /και οριοθετούνται από το Διοικητικό Συμβούλιο και μεριμνά για την εκπλήρωση του σκοπού για τον οποίο συστάθηκε η Εταιρεία, σύμφωνα με την τρέχουσα ελληνική και κοινοτική νομοθεσία. Προΐσταται όλων των Διευθύνσεων/Τμημάτων της Εταιρείας, διευθύνει το έργο τους, παίρνει τις αναγκαίες αποφάσεις μέσα στα πλαίσια του εγκεκριμένου επιχειρησιακού σχεδίου και του προϋπολογισμού και εξασφαλίζει μαζί με τα στελέχη της ανώτατης διοίκησης ότι όλα τα μέλη του Διοικητικού Συμβουλίου λαμβάνουν ακριβείς, έγκαιρες και απαραίτητες πληροφορίες για την εκτέλεση των καθηκόντων τους.

Εκ των βασικότερων αρμοδιοτήτων που έχουν ανατεθεί από το Διοικητικό Συμβούλιο στο Διευθύνοντα Σύμβουλο, είναι οι παρακάτω:

* Προτείνει τη στρατηγική της Εταιρείας και έχει την εποπτεία της υλοποίησής της.
* Εξειδικεύει τους στόχους και την πολιτική της Εταιρείας, εξετάζει τις εναλλακτικές δράσεις, επιλέγει προτάσεις, εποπτεύει την εφαρμογή τους, αξιολογεί τα αποτελέσματα και ενημερώνει για τα πεπραγμένα το Διοικητικό Συμβούλιο.
* Ασκεί την εποπτεία στη διεξαγωγή των εργασιών κάθε υπηρεσίας και λειτουργικής μονάδας και παρακολουθεί την εφαρμογή εσωτερικών κανονισμών και διαδικασιών , έχοντας τη διοίκηση του προσωπικού της Εταιρείας.
* Συνεργάζεται στενά με τον Πρόεδρο και τον Γραμματέα του Διοικητικού Συμβουλίου για την προετοιμασία του Διοικητικού Συμβουλίου και την πλήρη ενημέρωση των μελών αυτού.
* Σε ότι αφορά το πλάνο διαδοχής του, λαμβάνει μέρος στη διαδικασία αξιολόγησης των υποψηφίων για τη θέση του και συζητά με την Επιτροπή Αποδοχών και Ορισμού Υποψηφίων, όταν απαιτείται αξιολόγηση υποψηφίων άλλων θέσεων της ανώτερης διοίκησης.

Ο Διευθύνων Σύμβουλος κατόπιν σχετικής ενημέρωσης και έγκρισης του Διοικητικού Συμβουλίου, μπορεί να αναθέτει ενέργειες που εμπίπτουν στις αρμοδιότητές του στους Διευθυντές και άλλα στελέχη της Εταιρείας.

## Υποχρέωση πίστης μελών Δ.Σ.

Κάθε μέλος του Δ.Σ. θα πρέπει να έχει υποχρέωση πίστης στην Εταιρεία. Τα μέλη του Δ.Σ., συλλογικά ή ατομικά, κατά την άσκηση των καθηκόντων τους οφείλουν να ενεργούν με στόχο τη διαρκή επιδίωξη της ενίσχυσης της μακροχρόνιας οικονομικής αξίας της Εταιρείας και την εν γένει προαγωγή του εταιρικού συμφέροντος. Δεν θα πρέπει να έχουν σχέση ανταγωνισμού με την Εταιρεία. Οφείλουν να ενεργούν με ακεραιότητα, αντικειμενικότητα, επαγγελματισμό και να διαφυλάσσουν την εμπιστευτικότητα των μη δημοσίως διαθέσιμων πληροφοριών.

## Υποχρέωση συμμόρφωσης μελών ΔΣ

Τα μέλη του Δ.Σ. οφείλουν να συμμορφώνονται με τις διατάξεις του σχετικού ισχύοντος νομοθετικού πλαισίου. Οφείλουν επίσης να καταβάλουν την επιμέλεια του συνετού επιχειρηματία σε κάθε τους ενέργεια και να τηρούν, εκτός από τον παρόντα Κανονισμό, τον Εσωτερικό Κανονισμό Λειτουργίας και τον Κώδικα Δεοντολογίας της Εταιρείας, καθώς και τις πολιτικές που έχουν θεσπιστεί από τη Διοίκηση.

## Υποχρέωση συμμετοχής στις συνεδριάσεις

Όσον αφορά τις συνεδριάσεις του Δ.Σ. και των Επιτροπών του, τα μέλη του Δ.Σ. οφείλουν να επιδιώκουν να συμμετέχουν σε όλες και να συνεισφέρουν την εμπειρία τους.

Η συχνότητα παράστασης κάθε μέλους του Δ.Σ. κατ’ έτος στις συνεδριάσεις του Δ.Σ. και στις επιτροπές του δημοσιοποιείται στη δήλωση εταιρικής διακυβέρνησης. Στις συνεδριάσεις οι οποίες έχουν θέμα την έγκριση των οικονομικών καταστάσεων, συμμετέχουν όλα τα μέλη του Δ.Σ..

Σ / Ε

## Υποχρέωση περιορισμού άλλων επαγγελματικών δεσμεύσεων

Τα μέλη του Δ.Σ. φροντίζουν να περιορίζουν το πλήθος άλλων επαγγελματικών δεσμεύσεων - ιδιαίτερα συμμετοχές σε Δ.Σ. άλλων εταιρειών - στο βαθμό που αυτό απαιτείται για την ικανοποιητική απόδοσή τους ως μελών του Δ.Σ..

Άλλες επαγγελματικές δεσμεύσεις των μελών του Δ.Σ. (συμπεριλαμβανομένων σημαντικών μη εκτελεστικών δεσμεύσεων σε εταιρείες και μη κερδοσκοπικά ιδρύματα) γνωστοποιούνται από τα μέλη πριν από το διορισμό τους στο Δ.Σ.. Τα μέλη οφείλουν επίσης να γνωστοποιούν τυχόν αλλαγές σχετικά με τις παραπάνω δεσμεύσεις στο Δ.Σ. μόλις προκύψουν.

Ειδικότερα, ο διορισμός εκτελεστικού μέλους του Δ.Σ. ως μη εκτελεστικού σε εταιρεία, που δεν είναι θυγατρική ή συνδεδεμένη, θα πρέπει προηγουμένως να εγκρίνεται από το Δ.Σ.

## Υποχρέωση άσκησης ανεξάρτητης κρίσης σε θέματα που σχετίζονται με αποδοχές.

Τα μέλη του Διοικητικού Συμβουλίου οφείλουν να ασκούν ανεξάρτητη κρίση και διακριτική ευχέρεια όταν εγκρίνουν αποδοχές ή εισηγούνται στη Γενική Συνέλευση των Μετόχων της Εταιρείας την έγκριση της πολιτικής αποδοχών, λαμβάνοντας υπόψη τόσο ατομικές επιδόσεις όσο και την επίδοση της εταιρείας.

## Δικαιώματα μελών Δ.Σ.

Τα μέλη του Δ.Σ. έχουν το δικαίωμα να ζητούν εγγράφως από τον Διευθύνοντα Σύμβουλο, με ταυτόχρονη κοινοποίηση στον Πρόεδρο του Δ.Σ., κάθε πληροφορία, που θεωρούν απαραίτητη για την εκτέλεση των καθηκόντων τους σε οποιαδήποτε χρονική στιγμή.

Στο Δ.Σ. και στις Επιτροπές του διατίθενται επαρκείς πόροι για την εκπλήρωση των καθηκόντων τους, καθώς και για την πρόσληψη εξωτερικών συμβούλων ή ανάθεσης μελετών στις περιπτώσεις, που κρίνεται απαραίτητο. Για την πρόσληψη εξωτερικών συμβούλων, απαιτείται η υποβολή πρότασης προς τον Πρόεδρο του Δ.Σ. από μη εκτελεστικά μέλη και η υποβολή στο Δ.Σ. τακτικών ενημερωτικών εκθέσεων, σχετικών με τη δραστηριότητα των συμβούλων.

## Ευθύνη μελών Δ.Σ.

Κάθε Μέλος του Δ.Σ. ευθύνεται έναντι της Εταιρείας για ζημία, που αυτή υφίσταται λόγω πράξης ή παράλειψης που συνιστά παράβαση των καθηκόντων του. Η ευθύνη αυτή δεν υφίσταται, αν το Μέλος του Δ.Σ. αποδείξει ότι κατέβαλε κατά την άσκηση των καθηκόντων του την επιμέλεια του συνετού επιχειρηματία που δραστηριοποιείται σε παρόμοιες συνθήκες. Η επιμέλεια αυτή κρίνεται με βάση και την ιδιότητα κάθε Μέλους και τα καθήκοντα, που του έχουν ανατεθεί κατά το νόμο, το Καταστατικό ή με απόφαση των αρμόδιων εταιρικών οργάνων. Η ευθύνη αυτή δεν υφίσταται προκειμένου για πράξεις ή παραλείψεις που στηρίζονται σε σύννομη απόφαση της Γενικής Συνέλευσης ή που αφορούν εύλογη επιχειρηματική απόφαση, η οποία ελήφθη (α) με καλή πίστη, (β) με βάση επαρκή, για τις συγκεκριμένες συνθήκες, πληροφόρηση και (γ) με αποκλειστικό κριτήριο την εξυπηρέτηση του εταιρικού συμφέροντος.

Επιπλέον των ευθυνών που αναφέρονται ανωτέρω, τα μέλη του Δ.Σ. οφείλουν να απέχουν από την επιδίωξη ιδίων συμφερόντων, που αντιβαίνουν στα συμφέροντα της Εταιρείας. Πρέπει επίσης να γνωστοποιούν στο Δ.Σ., τα σημαντικά ίδια συμφέροντά τους, που ενδέχεται να επηρεάζονται άμεσα από συναλλαγές ή αποφάσεις της Εταιρείας ή συνδεδεμένων με αυτή επιχειρήσεων, που μπορεί να προκύψουν κατά την άσκηση των καθηκόντων τους.

Επιπλέον, σύμφωνα με τις διατάξεις του άρθρου 19 του Κανονισμού (ΕΕ) αριθ. 596/2014 και υπό τις προϋποθέσεις που προβλέπονται στο προαναφερόμενο άρθρο, τα μέλη του Δ.Σ. καθώς και τα πρόσωπα τα οποία έχουν στενό δεσμό με αυτά, οφείλουν να γνωστοποιούν εγγράφως στην Υπηρεσία Εσωτερικού Ελέγχου της Εταιρείας , το αργότερο εντός τριών (3) εργασίμων ημερών από την ημερομηνία της συναλλαγής, όλες τις συναλλαγές τους σχετικά με πράξεις επί της μετοχής της Εταιρείας ή με παράγωγα ή άλλα χρηματοπιστωτικά μέσα που συνδέονται με αυτή. Αναλυτική περιγραφή της διαδικασίας, που πρέπει να ακολουθείται, δίνεται στον Εσωτερικό Κανονισμό Λειτουργίας.

# Γραμματέας του Διοικητικού Συμβουλίου

Το Δ.Σ. υποστηρίζεται από Γραμματέα, ο οποίος είναι ο Επικεφαλής της Γενικής Διεύθυνσης Νομικών Υπηρεσιών και Κανονιστικής Συμμόρφωσης και παρίσταται στις συνεδριάσεις του. Στις υπηρεσίες του Γραμματέα του Δ.Σ. έχουν πρόσβαση όλα τα μέλη του Δ.Σ..

Έργο του Γραμματέα του Δ.Σ. είναι να παρέχει πρακτική υποστήριξη στον Πρόεδρο και τα λοιπά μέλη του Δ.Σ., συλλογικά και ατομικά, με γνώμονα τη συμμόρφωση του Δ.Σ. σύμφωνα με τους σχετικούς νόμους και κανονισμούς, καθώς και τους εσωτερικούς κανόνες της Εταιρείας.

Υπό την εποπτεία του Προέδρου, οι αρμοδιότητες του Γραμματέα του Δ.Σ. περιλαμβάνουν:

* τη διασφάλιση καλής ροής πληροφοριών ανάμεσα στο Δ.Σ. και τις επιτροπές του, καθώς και μεταξύ των ανώτατων διευθυντικών στελεχών και του Δ.Σ.,
* τη διαμόρφωση προγράμματος εισαγωγικής ενημέρωσης των μελών Δ.Σ., αμέσως μετά την έναρξη της θητείας τους, και τη συνεχή και ολοκληρωμένη ενημέρωσή τους σε θέματα που αφορούν την Εταιρεία,
* τη διασφάλιση της αποτελεσματικής οργάνωσης των συνελεύσεων των μετόχων και την εν γένει καλή επικοινωνία των τελευταίων με το Δ.Σ., με γνώμονα τη συμμόρφωση του Δ.Σ. με τις νομικές και καταστατικές απαιτήσεις,
* την τήρηση των πρακτικών των συνεδριάσεων του Δ.Σ..

Τέλος, ο διορισμός και η ανάκληση του Γραμματέα του Δ.Σ. πραγματοποιείται με απόφαση του Δ.Σ. μετά από σχετική εισήγηση του Προέδρου.

# Υποχρεώσεις Δ.Σ. σχετικά με τη λειτουργία του

Το Δ.Σ. θα πρέπει να ασκεί αποτελεσματικά τον ρόλο και να διευθύνει τις εταιρικές υποθέσεις προς όφελος της Εταιρείας και όλων των μετόχων, διασφαλίζοντας ότι η Διοίκηση ακολουθεί την εταιρική στρατηγική. Επιπλέον, θα πρέπει να διασφαλίζει τη δίκαιη και ισότιμη μεταχείριση όλων των μετόχων, συμπεριλαμβανομένων των μετόχων μειοψηφίας και των αλλοδαπών μετόχων.

Το Δ.Σ. θα πρέπει να μεριμνά για την ύπαρξη συνεχούς και εποικοδομητικού διαλόγου με τους μετόχους της Εταιρείας, ιδιαίτερα δε με εκείνους που έχουν σημαντικές συμμετοχές και μακροπρόθεσμη προοπτική σχέσεων με την Εταιρεία.

Όσον αφορά τη Γενική Συνέλευση, το Δ.Σ. θα πρέπει να διασφαλίζει ότι η προετοιμασία και η διεξαγωγή της Γενικής Συνέλευσης των μετόχων διευκολύνουν την αποτελεσματική άσκηση των δικαιωμάτων των μετόχων, οι οποίοι θα πρέπει να είναι πλήρως ενημερωμένοι για όλα τα θέματα που σχετίζονται με τη συμμετοχή τους στη Γενική Συνέλευση.

Στο πρώτο τρίμηνο κάθε ημερολογιακού έτους, το Δ.Σ. υιοθετεί ένα ημερολόγιο συνεδριάσεων και ένα 12μηνο πρόγραμμα δράσης, το οποίο μπορεί να αναθεωρείται ανάλογα με τις ανάγκες της Εταιρείας, προκειμένου να διασφαλίζει τη σωστή, πλήρη και έγκαιρη εκπλήρωση των καθηκόντων του, καθώς και την επαρκή εξέταση όλων των θεμάτων, επί των οποίων λαμβάνει αποφάσεις.

Τέλος, το Δ.Σ. οφείλει να διασφαλίζει την ύπαρξη προγραμμάτων εισαγωγικής ενημέρωσης για τα νέα μέλη του Δ.Σ., αλλά και τη διαρκή επαγγελματική επιμόρφωση για τα υπόλοιπα μέλη.

# Αμοιβές Δ.Σ.

Οι αμοιβές και οι τυχόν λοιπές αποζημιώσεις όλων των μελών του Δ.Σ., εγκρίνονται από την Ετήσια Τακτική Γενική Συνέλευση των Μετόχων της Εταιρείας, όπως αναλύονται στην εγκεκριμένη Πολιτική Αποδοχών της Εταιρείας.

# Λειτουργία Δ.Σ.

## Τόπος διεξαγωγής Συνεδριάσεων

Το Δ.Σ. συνέρχεται στην έδρα της Εταιρείας κάθε φορά που ο νόμος, το Καταστατικό ή οι ανάγκες της Εταιρείας το απαιτούν.

Το Δ.Σ. μπορεί να συνεδριάζει και με τηλεδιάσκεψη ως προς ορισμένα ή και ως προς όλα τα Μέλη του σύμφωνα με τα οριζόμενα στο άρθρο 90 του Ν 4548/2018.

Το Δ.Σ. εγκύρως συνεδριάζει και εκτός της έδρας του σε άλλο τόπο, είτε στην ημεδαπή είτε στην αλλοδαπή, εφόσον στη συνεδρίαση αυτή παρίστανται ή αντιπροσωπεύονται όλα τα Μέλη του και κανένα δεν αντιλέγει στην πραγματοποίηση της συνεδρίασης και στη λήψη αποφάσεων.

Κατά τα ως άνω συνεδριάζουν και οι Επιτροπές του Δ.Σ.

## Διατάξεις Σύγκλησης Δ.Σ.

Η σύγκληση του Δ.Σ. γίνεται σύμφωνα με τα όσα ορίζονται στο Ν 4548/2018. Ειδικότερα:

Το Δ.Σ. συγκαλείται από τον Πρόεδρο του ή τον νόμιμο αναπληρωτή του (όπως αυτός ορίζεται από το Καταστατικό της Εταιρείας), με πρόσκληση που γνωστοποιείται στα μέλη του δύο τουλάχιστον εργάσιμες ημέρες πριν από τη συνεδρίαση και πέντε τουλάχιστον εργάσιμες ημέρες αν η συνεδρίαση πρόκειται να διεξαχθεί εκτός της έδρας της Εταιρείας.

Στην πρόσκληση πρέπει απαραίτητα να αναγράφονται με σαφήνεια και τα θέματα της ημερήσιας διάταξης, διαφορετικά η λήψη αποφάσεων επιτρέπεται μόνο εφόσον παρίστανται ή αντιπροσωπεύονται όλα τα μέλη του Δ.Σ. και κανείς δεν αντιλέγει στη λήψη αποφάσεων.

Με πρόσκληση του Προέδρου του ΔΣ ή του Διευθύνοντος Συμβούλου μπορεί να συμμετέχουν στις Συνεδριάσεις και άλλα πρόσωπα, όπως διευθυντικά στελέχη ή σύμβουλοι, προκειμένου να παρουσιάσουν συγκεκριμένα θέματα της ημερήσιας διάταξης της συνεδρίασης του ΔΣ. Τα πρόσωπα αυτά δεν έχουν δικαίωμα ψήφου και καταλαμβάνονται από τις διατάξεις του άρθρου 97 Ν. 4548/2018 περί υποχρέωσης πίστης και εχεμύθειας.

Τη σύγκληση του Δ.Σ. μπορεί να ζητήσουν δύο τουλάχιστον από τα μέλη του, με αίτησή τους προς τον Πρόεδρο αυτού ή τον αναπληρωτή του, οι οποίοι υποχρεούνται να συγκαλέσουν το Δ.Σ. προκειμένου αυτό να συνέλθει εντός προθεσμίας επτά ημερών από την υποβολή της αίτησης, στην οποία ερμηνευτικά θεωρείται ότι δεν συμπεριλαμβάνεται η ημέρα της αίτησης.

Στην αίτηση πρέπει, με ποινή απαραδέκτου, να αναφέρονται με σαφήνεια και τα θέματα που θα απασχολήσουν το Δ.Σ.. Αν δεν συγκληθεί το Δ.Σ. από τον Πρόεδρο ή τον νόμιμο αναπληρωτή του εντός της ανωτέρω προθεσμίας, επιτρέπεται στα μέλη που ζήτησαν τη σύγκληση να συγκαλέσουν αυτά το Δ.Σ., εντός προθεσμίας πέντε ημερών από τη λήξη της ανωτέρω προθεσμίας των επτά ημερών, γνωστοποιώντας τη σχετική πρόσκληση στα λοιπά μέλη του Δ.Σ..

## Καθορισμός θεμάτων ημερήσιας διάταξης

Ο Διευθύνων Σύμβουλος εισηγείται τον κατάλογο των θεμάτων για την υπό κατάρτιση ημερήσια διάταξη, λαμβάνοντας υπόψη του τις προς αυτόν εισηγήσεις – προτάσεις των αρμοδίων Διευθυντικών Στελεχών. Εφόσον, οι ανωτέρω εισηγήσεις εγκριθούν από τον Διευθύνοντα Σύμβουλο, προωθούνται στον Πρόεδρο μαζί με γραπτό εισηγητικό σημείωμά του, όπου αυτό είναι εφικτό, συνοδευόμενο από τα τυχόν συμπληρωματικά έγγραφα, έτσι ώστε να είναι δυνατή η κατάρτιση της ημερήσιας διάταξης, σύμφωνα με τα όσα προβλέπονται στις διατάξεις του Ν.4548/2018 και του παρόντος Κανονισμού.

Ο Πρόεδρος του Δ.Σ., αφού ενημερωθεί από το Διευθύνοντα Σύμβουλο για τα προτεινόμενα θέματα της ημερήσιας διάταξης, κρίνει την σκοπιμότητα και την αναγκαιότητα της ένταξής τους στην ημερήσια διάταξη, προσθέτοντας κατά περίπτωση και άλλα θέματα κατά την κρίση του. Όταν το Δ.Σ. συγκαλείται μετά από αίτημα τουλάχιστον 2 μελών του, ο Πρόεδρος οφείλει να συμπεριλάβει τα θέματα, που ζήτησαν τα μέλη αυτά στην Ημερήσια Διάταξη.

Όλες οι εισηγήσεις για τα θέματα που έχουν εγκριθεί από τον Πρόεδρο παραδίνονται στον Γραμματέα του Δ.Σ., ο οποίος συντάσσει και αποστέλλει την πρόσκληση προς τα μέλη του Δ.Σ.

Τα μέλη του Δ.Σ. μπορούν σε οποιαδήποτε χρονική στιγμή από την ενημέρωσή τους για τα θέματα της ημερήσιας διάταξης μέχρι τη συνεδρίαση, να ζητήσουν από το Διευθύνοντα Σύμβουλο την προσκόμιση οποιουδήποτε συμπληρωματικού στοιχείου ή εγγράφου σχετικά με το εισηγούμενο θέμα.

## Συνεδρίαση Δ.Σ.

Ο Πρόεδρος του Δ.Σ. διευθύνει και συντονίζει τη συζήτηση θέτει τα θέματα προς ψήφιση, διευθύνει τη διαδικασία ψηφοφορίας και ανακοινώνει στα μέλη του Δ.Σ. το αποτέλεσμά της.

Τα θέματα της ημερήσιας διάταξης στις συνεδριάσεις του Δ.Σ. εισηγείται ο Διευθύνων Σύμβουλος ενίοτε δε και ο Πρόεδρος σε περίπτωση κωλύματος του Διευθύνοντος Συμβούλου, ενώ θέματα που έχουν ζητήσει να ενταχθούν μέλη του Δ.Σ. εισηγούνται από αυτά. Ακολουθούν τυχόν διευκρινιστικές ερωτήσεις των Μελών του Δ.Σ. ή παραθέσεις συμπληρωματικών στοιχείων από τους παρευρισκόμενους και τέλος οι τοποθετήσεις των Μελών.

Στις συνεδριάσεις του Δ.Σ. μπορεί να παρίσταται χωρίς δικαίωμα ψήφου, κάθε άλλο στέλεχος που καλείται με πρόσκληση του Προέδρου του Δ.Σ. ή του Διευθύνοντος Συμβούλου, εφόσον συζητούνται θέματα της αρμοδιότητάς του.

Σε περίπτωση που η Ημερήσια Διάταξη περιλαμβάνει θέματα, που αφορούν ίδια συμφέροντα μέλους του Δ.Σ. ακολουθείται η διαδικασία «Καταστάσεις Σύγκρουσης Συμφερόντων με εμπλεκόμενους τα Μέλη Δ.Σ. ή / και Κύριους μέτοχους, καθώς και τα στενά συνδεδεμένα πρόσωπα με αυτούς» που περιγράφεται στο έντυπο «Διαδικασίες Διαχείρισης Καταστάσεων Σύγκρουσης Συμφερόντων».

## Απαρτία, Πλειοψηφία και Αποφάσεις Δ.Σ.

Τα σχετικά θέματα με την απαρτία, πλειοψηφία και λήψη αποφάσεων ρυθμίζονται σύμφωνα με το νόμο 4548/2018, όπως εκάστοτε ισχύει.

Η ψηφοφορία για τη λήψη απόφασης επί των θεμάτων ξεκινά για κάθε θέμα μετά τη συζήτησή του.

## Πρακτικά Δ.Σ.

Για τις συζητήσεις και τις αποφάσεις του Δ.Σ. τηρούνται πρακτικά, στα Ελληνικά, καθώς και σε οποιαδήποτε άλλη γλώσσα, εφόσον ληφθεί σχετική απόφαση του Δ.Σ.. Τα πρακτικά του Δ.Σ. καταχωρίζονται περιληπτικά σε ειδικό βιβλίο, που μπορεί να τηρείται και ηλεκτρονικά.

Τα πρακτικά του Δ.Σ. υπογράφονται από τα παραστάντα μέλη. Σε περίπτωση άρνησης υπογραφής από κάποιο Μέλος γίνεται σχετική μνεία στα πρακτικά. Αντίγραφα και αποσπάσματα των πρακτικών εκδίδονται από τον Πρόεδρο ή άλλο πρόσωπο που ορίζεται προς τούτο από το Δ.Σ. με ειδική απόφασή του, Μέλος του ή μη, χωρίς να απαιτείται άλλη επικύρωση τους. Το Δ.Σ. μπορεί με ειδική απόφασή του να εξουσιοδοτεί και άλλο πρόσωπο, μη Μέλος του, για την έκδοση αντιγράφων και αποσπασμάτων των πρακτικών του Δ.Σ..

Με αίτηση Μέλους του Δ.Σ., ο Πρόεδρος υποχρεούται να καταχωρίσει στα πρακτικά περίληψη της γνώμης του μέλους αυτού. Ο Πρόεδρος δικαιούται να αρνηθεί την καταχώριση γνώμης, η οποία αναφέρεται σε ζητήματα εκτός ημερήσιας διάταξης, ή το περιεχόμενό της αντίκειται καταφανώς στα χρηστά ήθη ή το νόμο. Στο βιβλίο αυτό καταχωρίζεται επίσης κατάλογος των παραστάντων ή αντιπροσωπευθέντων κατά τη συνεδρίαση μελών του Δ.Σ.

Η κατάρτιση και υπογραφή πρακτικού από όλα τα Μέλη του Δ.Σ. ή τους αντιπροσώπους τους ισοδυναμεί με απόφαση του Δ.Σ., ακόμη και αν δεν έχει προηγηθεί συνεδρίαση (υπογραφή «δια περιφοράς»).

Οι υπογραφές των Μελών του Δ.Σ. ή των Αντιπροσώπων τους μπορούν να αντικαθίστανται με ανταλλαγή μηνυμάτων μέσω ηλεκτρονικού ταχυδρομείου (email).

Υπεύθυνος για την τήρηση των πρακτικών είναι ο Γραμματέας του Δ.Σ..

# Αξιολόγηση Μελών Δ.Σ. και Προέδρου

Το Δ.Σ. αξιολογεί τακτικά την αποτελεσματικότητά του, την εκπλήρωση των καθηκόντων του, καθώς και των επιτροπών του.

Το Δ.Σ. συλλογικά, καθώς και ο Πρόεδρος και τα μέλη του Δ.Σ. ατομικά αξιολογούνται ετησίως ως προς την αποτελεσματική εκπλήρωση των καθηκόντων τους. Στη διαδικασία αξιολόγησης προΐσταται ο Πρόεδρος σε συνεργασία με την Επιτροπή Αποδοχών και Ορισμού Υποψηφίων και τα αποτελέσματά της συζητούνται από το Δ.Σ., ενώ σε συνέχεια της αξιολόγησης, το Δ.Σ. λαμβάνει μέτρα για την αντιμετώπιση των διαπιστωμένων αδυναμιών. Τουλάχιστον ανά τριετία η αξιολόγηση αυτή δύναται να υποστηρίζεται (σύμφωνα με τις εκάστοτε ισχύουσες προβλέψεις του νόμου) από εξωτερικό σύμβουλο. Το Δ.Σ. επίσης αξιολογεί την επίδοση του Προέδρου του, διαδικασία στην οποία προΐσταται η Επιτροπή Αποδοχών και Ορισμού Υποψηφίων.

Η Επιτροπή Αποδοχών και Ορισμού Υποψηφίων βάσει βέλτιστων πρακτικών, καθορίζει τις παραμέτρους αξιολόγησης και προΐσταται στα εξής:

* αξιολόγηση του σώματος του Δ.Σ.,
* αξιολογήσεις των Επιτροπών,
* αξιολογήσεις των μελών και του Προέδρου,
* πλάνο διαδοχής του Διευθύνοντος Συμβούλου και των μελών του Δ.Σ.,
* στοχευμένο προφίλ σύνθεσης του Δ.Σ. σε σχέση με την στρατηγική της εταιρείας.

Επαναξιολόγηση της καταλληλότητας διενεργείται υποχρεωτικά σε περιπτώσεις:

* όταν προκύπτουν αμφιβολίες σχετικά με την ατομική καταλληλότητα των μελών του Δ.Σ ή την καταλληλότητα της σύνθεσης του οργάνου,
* σε περίπτωση σημαντικής επίδρασης στη φήμη ενός μέλους του Δ.Σ.,
* σε κάθε περίπτωση επέλευσης γεγονότος που δύναται να επηρεάσει σημαντικά την καταλληλότητα του μέλους του Δ.Σ, συμπεριλαμβανομένων των περιπτώσεων στις οποίες τα μέλη δεν συμμορφώνονται με την Πολιτική Σύγκρουσης Συμφερόντων της Εταιρείας.

Κατά τη συνολική αξιολόγηση λαμβάνεται υπ’ όψιν η σύνθεση, η πολυμορφία και η αποτελεσματική συνεργασία των μελών του Δ.Σ. για την εκπλήρωση των καθηκόντων τους.

Κατά την ατομική αξιολόγηση λαμβάνονται υπόψη τα ατομικά κριτήρια καταλληλόλητας όπως προβλέπονται στη σχετική πολιτική που συντάσσει η Επιτροπή (επάρκεια γνώσεων και δεξιοτήτων, εχέγγυα ήθους και φήμη, σύγκρουση συμφερόντων, ανεξαρτησία κρίσης, διάθεση επαρκούς χρόνου).

Τα αποτελέσματα της αξιολόγησης του Δ.Σ. γνωστοποιούνται και συζητούνται στο Δ.Σ. και λαμβάνονται υπόψη στις εργασίες του σχετικά με τη σύνθεση, το πλάνο της ένταξης νέων μελών, την ανάπτυξη προγραμμάτων και άλλα συναφή θέματα του Δ.Σ..

Το Δ.Σ. με εισήγηση της Επιτροπής Αποδοχών και Ορισμού Υποψηφίων μεριμνά για την αξιολόγηση της απόδοσης του Διευθύνοντα Συμβούλου. Τα αποτελέσματα της αξιολόγησης θα πρέπει να επικοινωνούνται στο Διευθύνοντα Σύμβουλο και να λαμβάνονται υπόψη στον καθορισμό των αμοιβών του.

Το Δ.Σ. συμπεριλαμβάνει στη Δήλωση Εταιρικής Διακυβέρνησης συνοπτική περιγραφή της διαδικασίας αξιολόγησης του ιδίου, των επιτροπών του, καθώς και περίληψη των τυχόν ευρημάτων και των διορθωτικών ενεργειών.

# Ισχύς κανονισμού

Ο κανονισμός του Δ.Σ. τίθεται σε ισχύ με την έγκριση του Δ.Σ., μπορεί να τροποποιηθεί, αντικατασταθεί ή καταργηθεί οποτεδήποτε με νεότερη απόφασή του και δεσμεύει όλα τα μέλη του.

Ο παρών κανονισμός τέθηκε σε ισχύ με την αρχική έγκρισή του Δ.Σ. στην από 27.8.2015 συνεδρίασή του, αναθεωρήθηκε για πρώτη φορά με την από 6.9.2018 απόφασή του και για δεύτερη φορά με την από \_\_\_\_\_\_\_\_\_\_\_\_\_\_\_\_\_\_\_νεότερη απόφασή του.